DA Den Europæiske Unions Tidende L 284/27

RÅDETS AFGØRELSE (EU) 2016/1859

af 13. oktober 2016

om det sociale trepartstopmøde om vækst og beskæftigelse og om ophævelse af afgørelse 2003/174/EF

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 352,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til godkendelse fra Europa-Parlamentet,

efter en særlig lovgivningsprocedure, og

ud fra følgende betragtninger:

(1) I henhold til artikel 3, stk. 3, i traktaten om Den Europæiske Union (TEU) er et af Unionens mål at arbejde for en social markedsøkonomi med høj konkurrenceevne, hvor der tilstræbes fuld beskæftigelse og sociale fremskridt.

(2) Ved fastlæggelsen og gennemførelsen af sine politikker og aktiviteter tager Unionen hensyn til deres sociale dimension, særlig de krav, der er knyttet til fremme af et højt beskæftigelsesniveau, sikring af passende social beskyttelse, bekæmpelse af social udstødelse samt et højt niveau for uddannelse, erhvervsuddannelse og beskyttelse af menneskers sundhed, jf. artikel 9 i traktaten om Den Europæiske Unions funktionsmåde (TEUF).

(3) Unionen anerkender og fremmer arbejdsmarkedsparternes rolle på EU-plan og letter dialogen mellem dem, samtidig med at den respekterer deres uafhængighed, jf. artikel 152 i TEUF. For at fremme samråd på højt plan med de europæiske arbejdsmarkedsparter om den overordnede strategi, der blev opstillet af Det Europæiske Råd den 23.-24. marts 2000 i Lissabon, blev der ved Rådets afgørelse 2003/174/EF (1) indført et socialt trepartstopmøde om vækst og beskæftigelse (»topmødet«). Topmødet anerkendes nu i artikel 152 i TEUF som en integrerende del af den sociale dialog på EU-plan.

(4) Unionen og dens medlemsstater er forpligtede til at samarbejde inden for rammerne af Europa 2020-strategien, som er en integreret strategi, der har til formål at styrke Unionens potentiale for vækst og job i perioden 2010-2020 (Europa 2020-strategien). Europa 2020-strategien sigter mod øget koordinering af nationale og Unionens politikker. Endvidere har Unionen erkendt behovet for at øge arbejdsmarkedsparternes ejerskab til og involvering i denne strategi for at sætte dem i stand til aktivt at bidrage til gennemførelsen af denne strategis mål.

(5) Europa-Parlamentets og Rådets forordning (EU) nr. 1175/2011 (2) understreger, at arbejdsmarkedets parter bør inddrages inden for rammerne af det europæiske semester i de væsentligste politiske spørgsmål, når det er relevant, i overensstemmelse med bestemmelserne i TEUF og de nationale retlige og politiske ordninger.

(6) I sine konklusioner af 28. juni 2013 bemærkede Det Europæiske Råd, at Den Økonomiske og Monetære Unions sociale dimension bør styrkes, og fremhævede i denne sammenhæng arbejdsmarkedsparternes og den sociale dialogs afgørende rolle. Derfor behandlede Kommissionen i sin meddelelse af 2. oktober 2013, som har titlen »Styrkelse af Den Økonomiske og Monetære Unions sociale dimension«, spørgsmålet om fremme af den sociale dialog på nationalt plan og EU-plan, bebudede et forslag om revision af afgørelse 2003/174/EF med henvisning til topmødet som en mulighed for at inddrage arbejdsmarkedets parter i det europæiske semester.

(7) Topmødet har, siden det blev etableret ved afgørelse 2003/174/EF, opfyldt sin vigtigste rolle, som er at fremme samråd på højt plan. Det har bidraget positivt til udviklingen af den sociale dialog på EU-plan under Lissabonstrategien i perioden 2000-2010 og under den nuværende Europa 2020-strategi.

(8) De europæiske arbejdsmarkedsparter opfordrer i deres fælles erklæring af 24. oktober 2013 om inddragelse af arbejdsmarkedets parter i den europæiske økonomiske styring, der er undertegnet af Den Europæiske Faglige Samarbejdsorganisation (EFS) på arbejdstagernes vegne og af Den Europæiske Arbejdsgiverorganisation (BUSINESSEUROPE), De Offentlige Arbejdsgiveres Europæiske Organisation (CEEP) og Den Europæiske Organisation for Håndværk og Små og Mellemstore Virksomheder (UEAPME) på arbejdsgivernes vegne, til en sammenhængende proces med høring af arbejdsmarkedets parter i forbindelse med det europæiske semester og bekræfter deres støtte til topmødet.

(9) Topmødets opgaver og sammensætning bør tilpasses for at tage højde for de institutionelle ændringer, som Lissabontraktaten har medført, navnlig oprettelsen af funktionen som formand for Det Europæiske Råd, jf. artikel 15 TEU.

(10) Denne afgørelse berører ikke, hvordan forholdet mellem arbejdsmarkedsparterne og den sociale dialog er organiseret og fungerer nationalt.

(11) Til vedtagelse af denne afgørelse indeholder TEUF kun de i artikel 352 TEUF omhandlede beføjelser.

(12) Afgørelse 2003/174/EF bør derfor ophæves —

VEDTAGET DENNE AFGØRELSE:

Artikel 1

Funktioner

Det sociale trepartstopmøde om vækst og beskæftigelse skal under overholdelse af TEUF og TEU og under behørig hensyntagen til Unionens institutioners og organers beføjelser sikre løbende samråd mellem Det Europæiske Råd, Rådet, Kommissionen og arbejdsmarkedets parter. Topmødet giver de europæiske arbejdsmarkedsparter mulighed for inden for rammerne af den sociale dialog at bidrage til de forskellige elementer i Unionens strategi for vækst og beskæftigelse. Det bidrager til at lette synergi mellem tiltag fra Det Europæiske Råd, Rådet, Kommissionen og arbejdsmarkedets parter med henblik på fremme af vækst, et højt beskæftigelsesniveau, sikring af passende social beskyttelse, bekæmpelse af social udstødelse, et højt niveau for uddannelse, erhvervsuddannelse og beskyttelse af menneskers sundhed. Til dette formål baserer topmødet sig på forudgående forhandlinger og drøftelser mellem Rådet, Kommissionen og arbejdsmarkedets parter i de forskellige samrådsfora om økonomiske, sociale og beskæftigelsesmæssige spørgsmål.

Artikel 2

Sammensætning

1. Topmødet består af formanden for henholdsvis Det Europæiske Råd og Kommissionen samt det aktuelle formandskab for Rådet, de to følgende formandskaber og arbejdsmarkedets parterrepræsenteret på højeste plan. Ministrene fra disse tre formandskaber og kommissæren med ansvar for beskæftigelse, sociale anliggender og arbejdsmarkedsforhold deltager også i topmødet. Afhængigt af dagsordenen kan andre ministre fra disse tre formandskaber og andre kommissærer ligeledes anmodes om at deltage i topmødet.

2. Repræsentanterne for arbejdsmarkedets parter fordeles på to lige store delegationer, den ene bestående af ti repræsentanter for arbejdstagerne og den anden bestående af ti repræsentanter for arbejdsgiverne, under hensyntagen til nødvendigheden af at sikreligevægt mellem kønnene.

3. Begge delegationer består af repræsentanter for de europæiske tværfaglige organisationer, som enten repræsenterer generelle interesser eller mere specifikke interesser hos tilsynsførende eller ledende medarbejdere samt små og mellemstore virksomheder på europæisk plan.

Den tekniske koordinering varetages for arbejdstagerdelegationens vedkommende af Den Europæiske Faglige Samarbejdsorganisation (EFS) og for arbejdsgiverdelegationens vedkommende af Den Europæiske Arbejdsgiverorganisation (BUSINESSEUROPE). EFS og BUSINESSEUROPE sikrer sig, at der i deres bidrag tages fuldt hensyn til særorganisationernes og sektororganisationernes synspunkter, og lader i relevante tilfælde repræsentanter for nogle af disse organisationer indgå i deres delegationer.

Artikel 3

Forberedelse

1. Rådet, Kommissionen og de tværfaglige arbejdstager- og arbejdsgiverorganisationer, der deltager i topmødet, fastsætter i fællesskab dagsordenen for topmødet. I denne forbindelse afholdes der forberedende møder mellem Rådet og Kommissionen, EFS og BUSINESSEUROPE.

2. Rådet (beskæftigelse, socialpolitik, sundhed og forbrugerpolitik) drøfter spørgsmålene på dagsordenen, om nødvendigt på grundlag af bidrag fra dets forberedende organer.

3. Kommissionen varetager topmødets sekretariat. Sekretariatet sørger navnlig for, at dokumenter udsendes i god tid. Med henblik på forberedelsen og tilrettelæggelsen af møder etablerer sekretariatet relevante kontakter med EFS og BUSINESSEUROPE, som er ansvarlige for koordination af deres respektive delegationer.

Artikel 4

Funktion

1. Topmødet afholdes mindst to gange om året. Møderne afholdes før Det Europæiske Råds forårs- og efterårsmøde.

2. Topmødet afholdes under forsæde af formanden for Det Europæiske Råd og Kommissionens formand i fællesskab med deltagelse af det aktuelle formandskab for Rådet.

3. De to formænd indkalder til topmøde på eget initiativ i samråd med arbejdsmarkedets parter.

4. Formanden for Det Europæiske Råd aflægger rapport om drøftelserne på og resultaterne af topmødet til Det Europæiske Råd.

Artikel 5

Underretning

De to formænd udarbejder i fællesskab en sammenfatning af drøftelserne på topmødet med henblik på underretning af de relevante rådssammensætninger, Europa-Parlamentet og offentligheden herom.

Artikel 6

Ophævelse

Afgørelse 2003/174/EF ophæves med virkning fra den 21. oktober 2016.

Artikel 7

Ikrafttræden

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Luxembourg, den 13. oktober 2016. På Rådets vegne J. RICHTER Formand

(1) Rådets afgørelse 2003/174/EF af 6. marts 2003 om et socialt trepartstopmøde om vækst og beskæftigelse (EUT L 70 af 14.3.2003, s. 31).

(2) Europa-Parlamentets og Rådets forordning (EU) nr. 1175/2011 af 16. november 2011 om ændring af Rådets forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker (EUT L 306 af 23.11.2011, s. 12).